b'\n_START_ARTICLE_\nJukka Ruohom\xc3\xa4ki\n_START_PARAGRAPH_\nJukka Ruohom\xc3\xa4ki (s. 20. elokuuta 1947 Helsinki) on suomalainen elektronimusiikkiin erikoistunut s\xc3\xa4velt\xc3\xa4j\xc3\xa4. H\xc3\xa4n opiskeli musiikkitiedett\xc3\xa4 Helsingin yliopistossa, ja oppiarvoltaan h\xc3\xa4n on filosofian kandidaatti._NEWLINE_Ruohom\xc3\xa4ki aloitti musiikilliset kokeilunsa 1960-luvun lopulla, k\xc3\xa4ytt\xc3\xa4en analogisia laitteita 1970-luvun loppuun saakka. H\xc3\xa4n ty\xc3\xb6skenteli Helsingin yliopiston musiikkitieteen laitoksen elektronimusiikin studiossa vuodesta 1970 alkaen Erkki Kurenniemen johdolla ja vastasi studion toiminnasta vuosina 1973\xe2\x80\x931986. H\xc3\xa4n on ty\xc3\xb6skennellyt my\xc3\xb6s Yleisradion kokeilustudiossa ja Sibelius-Akatemian elektronimusiikin studiossa. H\xc3\xa4n on luonut musiikkia kuunnelmiin (Liisa ihmemaassa, Neurovelho) ja kokeellisiin animaatioelokuviin (S\xc3\xa4hk\xc3\xb6lintupuutarha)._NEWLINE_1980-luvulla Ruohom\xc3\xa4ki keskittyi tietokonegrafiikkaan mutta alkoi taas s\xc3\xa4velt\xc3\xa4\xc3\xa4 1990-luvulla k\xc3\xa4ytt\xc3\xa4en tietokonepohjaisia j\xc3\xa4rjestelmi\xc3\xa4. H\xc3\xa4n asuu nyky\xc3\xa4\xc3\xa4n Oulussa ja toimi Oulun Konservatorion elektronisen musiikin lehtorina, mutta j\xc3\xa4i el\xc3\xa4kkeelle 68-vuotiaana.\n_START_SECTION_\nTime Ride\n_START_PARAGRAPH_\nTime Ride on Hot Igloo -yhti\xc3\xb6n julkaisema kokoelma Ruohom\xc3\xa4en tuotannosta. Levy julkaistiin syystalvella 2006. Levy sis\xc3\xa4lt\xc3\xa4\xc3\xa4 Ruohom\xc3\xa4en 1990- ja 2000-luvun tuotantoa.'